Jong man ure voor matriekuitslae doodgeskietWakeel Dreyer (Foto: Verskaf) ŉ 18-jarige man van Mitchells Plain in die Wes-Kaap is Donderdag ure voor die bekendmaking van sy matriekuitslae doodgeskiet. Sy familie sou intussen uitvind hy het met matriekvrystelling geslaag. Wakeel Dreyer, ŉ matrikulant van Beacon Hill Secondary School, was van plan om vanjaar in wetstoepassing te gaan studeer om eindelik ŉ metropolisiebeampte te word, vertel sy ma, Lucinda Roberts. Toe brand ŉ groep mans in ŉ verbygaande motor op hom los nadat hy Donderdagmiddag uit ŉ winkel in Eastridge gestap het. Wakeel is 17 keer geskiet. “Ons vermoed hulle wou nie vir Wakeel skiet nie, maar eerder vir iemand anders. Hy was op die verkeerde plek op die verkeerde tyd, vertel Roberts. Wakeel was Roberts se enigste kind. Ao. Joseph Swartbooi, polisiewoordvoerder, sê die polisie is Donderdag na Palestinastraat ontbied waar hulle teen 16:35 by hul aankoms op die toneel op Wakeel se liggaam afgekom het. Hy is kort daarna deur paramedici op die toneel dood verklaar. Swartbooi sê die moordenaars het ná die skietery op die vlug geslaan en is sedertdien soek. Ook Swartbooi kon nie enige motief vir die moord verskaf nie. Roberts sê haar seun was baie vriendelik en het baie vriende gehad. “Hy was ŉ lieflike kind.” Medelye op sosiale media het Vrydag daarvan getuig. “Rus in vrede, Wakeel. Jy sal beslis deur baie gemis word. Ek sal nooit jou raad vergeet of hoe jy vir my opgestaan het nie,” lui ŉ inskrywing op Facebook. “Matriekvrystelling. Ek het geweet jy kan dit doen,” lui ’n ander. Dora Jansen, Wakeel se eksmeisie, onthou hom as ŉ grapjas. “Hy was altyd vol smiles,” vertel sy tussen die trane deur. Die polisie in Mitchells Plain ondersoek ŉ saak van moord.